**OIKEUSPROSESSIEN KEVENTÄMINEN**

Lausuntoa on pyydetty lausuntopalvelun kautta. Lausunnossa on pyydetty ottamaan kantaa seuraaviin kysymyksiin:

**1. Yleistä**

Onko teillä yleistä lausuttavaa työryhmän ehdotuksesta?

Pidämme työryhmän esitystä kokonaisuudessaan kannatettavana. Esitys on hyvin perusteltu ja toteuttaa Juha Sipilän hallitusohjelmassa ja oikeudenhoidon uudistamisohjelmassa vuosille 2013–2025 asetettuja tavoitteita. Esityksen tavoitteet ovat kannatettavia sekä linjassa tällä hetkellä eduskuntakäsittelyssä olevan käräjäoikeusverkoston kehittämishankkeen kanssa. Katsomme mainittujen tavoitteiden tukevan tuomioistuinlaitoksen toimintaa ja oikeusturvan tehokasta toteutumista.

Työryhmän esityksellä tavoitellut vaikutukset ovat erittäin kannatettavia, realistisia ja saavutettavissa olevia. Uudistus mahdollistaisi osaltaan tuomioistuinten rajallisten resurssien ohjaamisen vaikeimpien asioiden ratkaisemiseen. Ehdotuksista videoneuvottelujen käyttöalan laajentamista pidämme erityisen kannatettavana. Videoneuvottelun käytön lisääminen on välttämätöntä tuomioistuinlaitoksen rakenteelliset uudistukset huomioon ottaen. Lisäksi ehdotus tukee hallitusohjelman tavoitetta digitalisaation hyödyntämisestä.

**2. Kokoonpanosäännökset**

a) Lausuntonne käräjäoikeuden kokoonpanosäännöksiä koskevista muutosehdotuksista

b) Lausuntonne hovioikeuden kokoonpanosäännöksiä koskevista muutosehdotuksista

c) Lausuntonne korkeimman oikeuden kokoonpanosäännöksiä koskevista muutosehdotuksista

Lausumme kootusti eri oikeusasteita koskevista esityksistä. Ehdotukset kokoonpanojen keventämisestä yleisissä tuomioistuimissa ovat kannatettavia. Esitetyt muutokset tukevat tuomioistuinten resurssien tarkoituksenmukaista käyttöä vaarantamatta oikeusturvaa.

Esitys on linjassa aiemman lautamieskokoonpanoihin liittyvän kehityksen kanssa. Lisäksi ehdotetun mukainen mahdollisuus vahventaa kokoonpanoja vastaa hyvin tuomioistuinlain säätämisen yhteydessä tehtyjä uudistuksia, joiden tavoitteena on ollut joustavoittaa tuomioistuinten päätösvaltaisuutta koskevia säännöksiä.

**3. Kirjallinen menettely**

Lausuntonne kirjallista menettelyä koskevista muutosehdotuksista

Kannatamme esityksen ehdotuksia kirjallisen menettelyn muuttamisesta. Yhdymme työryhmän näkemykseen siitä, että perustuslain säännökset huomioon ottaen kirjallisen menettelyn soveltamisalan laajentaminen tai menettelyssä tuomittavan enimmäisrangaistuksen korottaminen ei olisi perusteltua.

Voidaan arvioida, että esityksen mukainen ehdotus seuraamuskannanoton tiedoksi antamisesta vastaajalle edistäisi kirjallisen menettelyn käyttöä, kun vastaaja antaisi useammin suostumuksensa siihen. Tämä edistäisi osaltaan tuomioistuinten resurssien tarkoituksenmukaista käyttöä.

Ehdotus siitä, että asianomistajan suostumusta kirjalliseen menettelyyn ei tarvittaisi silloin, kun tällä ei ole asiassa vaatimuksia, on kannatettava. Ehdotuksen voidaan katsoa keventävän kirjallisen menettelyn edellytysten tutkimista ja olevan perusteltua asianomistajan näkökulmasta.

**4. Yhden kosketuksen periaate**

Lausuntonne paikallapysymisvelvollisuutta haasteen tiedoksi antamista varten koskevasta ehdotuksesta (ETL 10:2a)

Kannatamme työryhmän ehdotusta. Esitys helpottaa tiedoksiantoa ja siten vähentää haastemiesten työmäärää. Ehdotuksen voidaan katsoa myös vähentävän poliisin etsintäkuulutuksiin liittyvää työtä, mitä on pidettävä toivottavana myös poliisin resurssien tehokkaan käytön kannalta.

**5. Syytetyn velvollisuus osallistua henkilökohtaisesti oikeudenkäyntiin**

Lausuntonne syytetyn läsnäoloa oikeudenkäynnissä koskevista muutosehdotuksista (ROL 8 luku ja OK 26:20)

Kannatamme syytetyn läsnäoloa oikeudenkäynnissä koskevia muutosehdotuksia ja katsomme, että ne toisivat tarvittavaa joustoa asioiden käsittelyyn tuomioistuimissa. Voidaan olettaa, että uudistuksen myötä oikeudenkäyntien peruuntumiset syytetyn poissaolon vuoksi vähenisivät ja syytettyjä tarvitsisi noutaa oikeudenkäyntiin harvemmin. Näin ollen läsnäolovelvollisuuden järjestäminen esityksen mukaisella tavalla säästäisi eri tahojen, kuten tuomioistuimen, syyttäjän ja poliisin, resursseja. Välimatkat käräjäoikeuteen tulevat jossain määrin pidentymään verkoston kehittämisen myötä. Tämä puoltaa läsnäolovelvollisuuteen tehtäviä tarkistuksia. Ehdotus ei vaaranna syytetyn oikeusturvaa.

**6. Videoyhteyden käyttö**

Lausuntonne videoyhteyden käyttöä koskevista muutosehdotuksista

Kannatamme esityksen ehdotuksia videoyhteyden käytön laajentamisesta ja katsomme, että ne toisivat osaltaan tarvittavaa joustoa oikeudenkäyntimenettelyyn. Videoyhteyden käytön lisääminen helpottaisi kansalaisten asiointia tuomioistuimissa ja tätä kautta voisi myös vähentää turhia poissaoloja oikeudenkäynneistä tehostaen tuomioistuinten resurssien käyttöä. Ottaen huomioon erityisesti käräjäoikeusverkoston kehittämishankkeen, jonka myötä käräjäoikeuksien toimipaikat vähenevät, on oikeudenkäyntiin entistä tärkeämpi voida osallistua myös videoitse. Tuomioistuinten tulisi kyetä mahdollisimman laajasti hyödyntämään digitalisaation luomat mahdollisuudet ja tuottamaan palveluitaan modernein teknisin välinein.

**7. Muut ehdotukset**

a) Lausuntonne pääkäsittelyn lykkäämistä koskevista muutosehdotuksista (OK 6:11 ja ROL 6:11)

b) Lausuntonne riita- ja rikosasian vireillepanoa ja valmistelua koskevista muutosehdotuksista (OK 5:5–6 ja ROL 7:4–5)

c) Lausuntonne ylimääräistä muutoksenhakua koskevista muutosehdotuksista (OK 31:14a ja OK 31:19)

Lausumme kootusti kohdista a-c, joita koskevat ehdotukset ovat kannatettavia eikä niistä ole erityistä huomautettavaa.

**8. Muuta**

Onko teillä muuta lausuttavaa työryhmän ehdotukseen liittyen?

Osastopäällikkö, ylijohtaja Kari Kiesiläinen

Hallitussihteeri Jennimari Huovinen